Vruntliken grot vorghescreven mit begheringe veles guden. Willet weten, erwerdighen heren unde guden ghunre, borgermeystere unde radmen der stad Revele, wo vor my geclaget hevet desse jegenwardige breffwiser Jønis Schegge, mynes gnedigen heren des koninghes schattebur, wo eme dar in juwer stad sii affgeslaghen sine suster, unde dat heft gedan Aleff Espinghrodes husvrouwe, also he secht unde jw wol ytermer berichten kan. Worumme bidde ik juwe erwerdicheyt, dat gy dessem vorbenomeden armen manne willen helpen, dat eme moge liik unde recht scheen na siner suster, de eme affgeslagen is. Welk ik gerne jegen jw vorschulden wil in sodan eynem geliiken edder an eynem groteren. Hiirmede bevele ik jw Gode to langen saligen tiiden. Wat jw leff is, dat do ik gerne. Gescreven uppe Raseborgh des donredages vor unser leven vrouwen dage nativitatis, under mynem ingesegele. Otto Pogwisch, ritter, hovetman uppe Raseborgh. Adress: Den erwerdighen, wysen heren, den borghermeystern unde den radmannen der stad Revalle, kome desse breff mit ghunst unde mit werdicheyt.